Med loven i ryggen

Med loven i ryggen er en norsk roman, utgitt som bok nummer 4 i den 83 bind store serien om western-helten og US-marshalen Morgan Kane. Boka ble lansert i 1966, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 310 og kostet tre kroner og femogtyve øre.I Med loven i ryggen er 33 år gamle Kane Texas Ranger av 1. grad, og sendes ut for å rydde opp i diverse rasistiske organisasjoner. Myndighetene ville ha lederne «eliminert», eller tatt ut som det nå heter. Ifølge sjefen major Monroe er det hele «en møkkajobb» egnet for Kane. Med Monroes kravspesifikasjon som utgangspunkt og ranger-kollega Pete Grossmann ved sin side engasjerer Kane seg derfor «med loven i ryggen» i kampen mot rasismen. I Den store boka om Morgan Kane har Atle Nielsen oppsummert: Kane dreper revolvermennene Anthony Ozark og Ben Lowell, «'eliminerer' samtlige ledere i alle organisasjoner, i tillegg til senator Edward Dmytryk, oberst Gainbridge, Clayton Bainbridge, Jude og Val Harris, deputyene Kelly, Swan og O'Casey, fem uidentifiserte svarte og tre uidentifiserte hvite».Men oppi alt slitet gir heldigvis boka rom for mer behagelige stunder; for Kanes vedkommende sex med datteren til en av de svarte lederne, den særs vakre frøken Leonore Brewster.   


== Mottagelsen av boka ==
Med loven i ryggen kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an fire-fem år senere måtte Med loven i ryggen trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst seks opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og suksessen var ikke begrenset til Norge. Etter hvert kom Med loven i ryggen på mange språk: I Sverige ble den gitt ut i 1971 på B. Wahlströms Bokförlag under tittelen Brinnande hat og i England samme året på Corgi Books som Backed by the law. I 1971 kom den i Danmark  på Bogforlaget Jaro som Med loven i ryggen, i Finland på Otava i 1973 som Laki on puolellasi, i Tyskland i 1975 i Pabel Verlags serie ‘Star Western’ som Mit dem Gesetz im Rücken, i Spania i 1976 på Garbo Editorial som Respaldado por la ley, i Frankrike i 1979 på Librairie des Champs-Elysées som Ku-Klux-Klan og i Nederland i 1981 på Aktie-Pockets som Ku Klux Klan. Island fikk sin utgave: Í nafni laganna.Med loven i ryggen ble også publisert som tegneserie i Vi Menn nr. 23-50 i 1982.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Med loven i ryggen i et dobbeltbind, i bok nr. 10, sammen med Med revolver og stjerne. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Med loven i ryggen i 2003 som bok 18 i bind 17–18. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Med loven i ryggen i 2011 som bok nr. 22, en utgivelse som i 2019 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 22 i serien er også beholdt i senere utgivelser, som i Cappelen Damms lydbokversjon fra 2019, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 82–83.